Kuva: Heikki Uusitalo

14-vuotias kempeleläinen tyttö raiskattiin Kempeleen Asemantiellä maanantai-iltana kello 22.30 aikaan.

Poliisin mukaan kaksi ulkomaalaistaustaista miestä oli käynyt tyttöön käsiksi ulkona, ja ainakin toinen miehistä oli raiskannut hänet.

Paikalle oli sattumalta tullut kaksi paikkakuntalaista miestä, jotka soittivat paikalle apua.

Poliisin koirapartio seurasi tekijöiden jälkiä asunnolle. Asunnosta otettiin kiinni kaksi alle 18-vuotiasta miestä.

Rikoskomisario Seppo Leinosen mukaan kiinniotto sujui rauhallisesti. Miehiä epäillään törkeästä raiskauksesta ja törkeästä lapsen seksuaalisesta hyväksikäytöstä.

– Epäiltyjen kansallisuuteen tai heidän maassaolon syyhyn en voi ottaa kantaa, Leinonen sanoo.

MTV:n tietojen mukaan tekijät ovat Afganistanista tulleita turvapaikanhakijoita, ja heidät otettiin kiinni Kempeleessä sijaitsevasta turvapaikanhakijoiden yksiköstä. Poliisi ei vahvista tietoja.

Asian esitutkinta on aloitettu, mutta tapahtumien tarkka kulku ei ole vielä selvillä. Leinosen mukaan epäiltyjä ei vielä tiistaina aamupäivällä oltu kuultu.